UY-JOY MULKDORLARI ShIRKATLARINI QO‘LLAB-QUVVATLAShGA DOIR QO‘ShIMChA ChORA-TADBIRLAR TO‘G‘RISIDA

O‘zbekiston Respublikasi Prezidentining “Uy-joy mulkdorlari shirkatlarining faoliyatini rivojlantirish borasidagi qo‘shimcha chora-tadbirlar to‘g‘risida” 2002-yil 26-fevraldagi PF-3038-son Farmoniga muvofiq hamda uy-joy mulkdorlari shirkatlari faoliyati uchun zarur qulay shart-sharoitlar yaratish maqsadida Vazirlar Mahkamasi qaror qiladi:
 1. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining uy-joy mulkdorlari shirkatlari faoliyatiga amaliy yordam ko‘rsatish bo‘yicha ishlari qoniqarsiz deb e’tirof etilsin. 
 Qoraqalpog‘iston Respublikasi Vazirlar Kengashi Raisi, viloyatlar, shaharlar va tumanlar hokimlari uy-joy mulkdorlari shirkatlari faoliyati uchun zarur shart-sharoitlar yaratish, aholiga kommunal xizmat ko‘rsatish sohasida iqtisodiy islohotlarni amalga oshirish uchun shaxsan javobgar ekanliklari to‘g‘risida ogohlantirilsinlar.
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 bir oy muddatda uylar atrofidagi yer uchastkalari shirkatlarga ulardan foydalanish huquqini beruvchi davlat dalolatnomalarini bergan holda qonunchilik tartibida biriktirib qo‘yilishini ta’minlasinlar, shuningdek ularni ishlab chiqarish faoliyati uchun turar joyga mo‘ljallanmagan binolar bilan ta’minlasinlar;
 uy-joy fondida ta’mirlash-tiklash ishlari tannarxini pasaytirish maqsadida uy-joy mulkdorlari shirkatlarini zarur moddiy-texnika resurslari bilan pulli asosda, markazlashtirilgan tartibda ta’minlasinlar;
 turar joylarning ichki muhandislik kommunikatsiyalarini rekonstruksiya qilish va mukammal ta’mirlashni amalga oshirishda gaz, issiq va sovuq suvni hisobga olish kvartira priborlari majburiy tartibda o‘rnatilishini ta’minlasinlar;
 turar joylarni rekonstruksiya qilish va mukammal ta’mirlash uchun pudratchilarni tanlash bo‘yicha qonun hujjatlariga muvofiq tanlovlar (tenderlar) o‘tkazilishini tashkil etsinlar.
 3. O‘zbekiston Respublikasi Iqtisodiyot vazirligi, Moliya vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari: 
 2003—2006-yillarga mo‘ljallangan Investitsiya dasturini shakllantirishda 1991-yilgacha qurilgan uy-joylarning ichki muhandislik kommunikatsiyalarini va umumiy ravishda foydalaniladigan joylarini rekonstruksiya qilish va mukammal ta’mirlashga Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari uchun ajratiladigan markazlashtirilgan kapital qo‘yilmalar limiti umumiy hajmining 3 foizigacha miqdorda mablag‘ ajratsinlar;
 yil choragi yakunlari bo‘yicha mahalliy budjetlar daromad qismi mablag‘larining prognozdan ortiqcha tushumlarining bir qismini 1991-yilgacha qurilgan uy-joylarning ichki muhandislik kommunikatsiyalarini va umumiy ravishda foydalaniladigan joylarini rekonstruksiya qilish va mukammal ta’mirlashga yo‘naltirsinlar;
 uylar atrofidagi hududlarni obodonlashtirish, mavzelar ichidagi yo‘llar, yo‘laklar, irrigatsiya tizimlarini ta’mirlash, tashqi yoritish va uy-joy mulkdorlari shirkatlariga biriktirilgan zonalarni ko‘kalamzorlashtirish ishlarini amalga oshirish uchun budjetdan tashqari mablag‘lar va boshqa manbalar jalb etilishini ta’minlasinlar.
 4. Belgilansinki, uy-joy mulkdorlari shirkatlari umumiy yig‘ilishning roziligi bilan faoliyatdan olingan daromadlarini keyinchalik uy-joylarning ichki muhandislik kommunikatsiyalarini va umumiy ravishda foydalaniladigan joylarini rekonstruksiya qilish va mukammal ta’mirlash ishlarini amalga oshirish uchun maxsus depozit hisob raqamiga maqsadli yo‘naltirgan holda sport-sog‘lomlashtirish va bolalar o‘yinlari markazlari va maydonchalari qurish va ulardan foydalanishni pulli asosda amalga oshirishlari mumkin. 
 5. O‘zbekiston Respublikasi Moliya vazirligi Markaziy bank, Davlat soliq qo‘mitasi va “O‘zkommunxizmat” agentligi bilan birgalikda bir oy muddatda:
 Uy-joy mulkdorlari shirkatlarining qo‘shimcha faoliyat turlaridan olgan daromadlarining maxsus depozit hisob raqamiga tushishi va ulardan foydalanish tartibini;
 1991-yilgacha qurilgan uy-joylarning ichki muhandislik kommunikatsiyalarini va umumiy ravishda foydalaniladigan joylarini rekonstruksiya qilish va mukammal ta’mirlash ishlarini mablag‘ bilan ta’minlash va amalga oshirish tartibi to‘g‘risidagi nizomni ishlab chiqsin va belgilangan tartibda tasdiqlasin. 
 6. Tijorat banklariga uy-joy fondini mukammal ta’mirlashda maqsadli foydalanish uchun uy-joy mulkdorlari shirkatlariga imtiyozli kreditlar ajratilishini nazarda tutish tavsiya etilsin.
 O‘zbekiston Respublikasi Markaziy banki tijorat banklari bilan birgalikda uy-joy mulkdorlari shirkatlariga imtiyozli shartlarda kreditlar ajratish tartibini bir oy muddatda ishlab chiqsin va qabul qilsin.
 7. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tomonidan ishlab chiqilgan 1991-yilgacha qurilgan uy-joylarning ichki muhandislik kommunikatsiyalarini va umumiy ravishda foydalaniladigan joylarini mukammal ta’mirlash jadvali ilovaga muvofiq tasdiqlansin.
 8. “O‘zkommunxizmat” agentligi O‘zbekiston Respublikasi Moliya vazirligi, Davlat soliq qo‘mitasi va Markaziy banki bilan birgalikda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining buyurtmanomalariga binoan 2002-yilning birinchi yarim yili mobaynida aholiga kommunal xizmat ko‘rsatish sohasida amalga oshirilayotgan islohotlar, moliya-xo‘jalik faoliyatini yuritish masalalari bo‘yicha uy-joy mulkdorlari shirkatlari boshqaruvlari raislari va buxgalterlarining o‘qishini tashkil etsin.
 9. O‘zbekiston Respublikasi Adliya vazirligi “O‘zkommunxizmat” agentligi, boshqa manfaatdor vazirliklar va idoralar bilan birgalikda bir oy muddatda Vazirlar Mahkamasiga ushbu qarorga muvofiq amaldagi qonun hujjatlari va normativ-huquqiy hujjatlarga o‘zgartirish va qo‘shimchalar to‘g‘risida takliflar kiritsin. 
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari K.N. To‘laganov zimmasiga yuklansin.